Jernkorsets ridderkors

Jernkorsets ridderkors (Ritterkreuz des Eisernen Kreuzes) var en tysk militær utmerkelse som ble opprettet i september 1939 som en ny klasse av Jernkorset.

Jernkorset 
Jernkorset ble innstiftet under Napoleonskrigene av kong Fredrik Vilhelm III i Kongeriket Preussen og første gang utdelt 10. mars 1813 i Breslau. Jernkorset ble videreført som en tysk militær utmerkelse etter Tysklands samling. Utmerkelsen utdeles bare i krig, dvs. at det finnes utgaver fra 1813 (Napoleonskrigene), 1870 (den fransk-prøyssiske krig), 1914 (første verdenskrig) og 1939 (andre verdenskrig). Det blir formelt innstiftet på nytt ved hver krig, slik at ett av disse fire årstallene er innskrevet på nedre korsarm.

Jernkorsets ridderkors var mindre enn Jernkorsets storkors og ble båret i et bånd rundt halsen. Ridderkorset skulle tildeles for tapperhet i felt eller for godt militært lederskap under andre verdenskrig. Det ble formelt innført 1. september 1939 i forbindelse med at Jernkorset ble gjeninnført som følge av krigsutbruddet ved felttoget i Polen i 1939. Mottakere kunne være alle soldater for Tyskland eller deres allierte. I noen tilfeller ble Jernkorset også utdelt til sivile som utførte militære funksjoner. F.eks. ble korset tildelt de to pilotene Hanna Reitsch og Melitta Schenk von Stauffenberg.

Etter hvert som krigen skred fram, ble det behov for å opprette flere klasser av ridderkorset, etter at tidligere mottakere utmerket seg videre.

Ridderkorsets klasser

Ridderkors 
Ridderkorset ble innstiftet 1. september 1939 og ble tildelt 7 322 personer.

Ridderkors med eikeløv 
Jernkorsets ridderkors med eikeløv ble innstiftet 3. juni 1940 og ble tildelt til 882 personer.

Ridderkors med eikeløv og sverd 
Jernkorsets ridderkors med eikeløv og sverd ble innstiftet 28. september 1941 og utdelt til 160 personer.

Ridderkors med eikeløv, sverd og briljanter 
Jernkorsets ridderkors med eikeløv, sverd og briljanter ble innstiftet 28. september 1941 og uttdelt til 27 personer. Blant disse var Erwin Rommel, Herbert Otto Gille, Albert Kesselring, Sepp Dietrich, Walter Model, Ferdinand Schörner, Hermann Balck og Hasso von Manteuffel.

Ridderkors med eikeløv i gull, sverd og briljanter 

Jernkorsets ridderkors med eikeløv i gull, sverd og briljanter ble innstiftet 29. desember 1944 og ble bare utdelt til en person, oberst Hans-Ulrich Rudel i Luftwaffe.

Litteratur 
 Angolia, John R.: For Führer and Fatherland: Military Awards of the Third Reich R. James Bender Publishing, 1976, ISBN 0-912138-14-9.

Eksterne lenker 
 
 Eisernes Kreuz (Jernkorset) - Introduksjon på Samlerforumet.net 
 Wehrmacht Awards - The Iron Cross 
 Wehrmacht Awards - Iron Cross Spange 
 Lexicon der Wehrmacht - Eisernes Kreuz 
 Lexicon der Wehrmacht - Ritterkreuz des Eisernen Kreuzes 

 
Utmerkelser etablert i 1939